Document ID: 32014R0108

KOMISJONI RAKENDUSMÄÄRUS (EL) nr 108/2014,
5. veebruar 2014,
mis käsitleb toimeaine kaaliumtiotsüanaadi heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2,
ning arvestades järgmist:
(1)
Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Kaaliumtiotsüanaadi puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2005/751/EÜ (3).
(2)
Vastavalt direktiivi 91/414/EMÜ artikli 6 lõikele 2 said Madalmaad äriühingult Koppert Beheer B.V. 6. septembril 2004 taotluse toimeaine kaaliumtiotsüanaadi kandmiseks direktiivi 91/414/EMÜ I lisasse. Otsusega 2005/751/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas esitatud andmete ja teabega seotud nõuetele.
(3)
Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas esialgse hindamisaruande 27. juulil 2007. Komisjoni määruse (EL) nr 188/2011 (4) artikli 11 lõike 6 kohaselt nõuti taotlejalt täiendavat teavet. Taotleja teatas 30. mail 2011, et täiendav teave ei ole kättesaadav.
(4)
Liikmesriigid ja Euroopa Toiduohutusamet (edaspidi „toiduohutusamet”) on esialgse hindamisaruande läbi vaadanud. Toiduohutusamet esitas komisjonile oma järeldused toimeaine kaaliumtiotsüanaadi pestitsiidina kasutamise riskihindamise kohta (5)22. oktoobril 2012. Toiduohutusamet tegi kindlaks mitmed puudused andmetes, mille puhul taotleja oleks pidanud esitama täiendavaid andmeid. 27. septembril 2013 võttis Koppert B.V. kaaliumtiotsüanaadi loataotluse tagasi.
(5)
Kooskõlas direktiivi 91/414/EMÜ artikli 8 lõike 1 punktiga b anti liikmesriikidele võimalus anda esialgu kolmeks aastaks ajutisi lube kaaliumtiotsüanaati sisaldavatele taimekaitsevahenditele. Komisjoni otsusega 2010/457/EL (6) anti liikmesriikidele luba pikendada kaaliumtiotsüanaadi ajutisi lube kuni hiljemalt 31. augustini 2012. Komisjoni rakendusotsusega 2012/363/EL (7) anti liikmesriikidele luba pikendada kaaliumtiotsüanaadi ajutisi lube kuni hiljemalt 31. juulini 2014.
(6)
Taotluse tagasivõtmise tõttu ei tohiks kaaliumtiotsüanaati seega määruse (EÜ) nr 1107/2009 artikli 13 lõike 2 kohaselt lubada.
(7)
Juba antud ajutised load tuleks seega kehtetuks tunnistada ja uusi lubasid ei tohiks anda.
(8)
Liikmesriikidele tuleks anda aega kaaliumtiotsüanaati sisaldavate taimekaitsevahendite lubade tühistamiseks.
(9)
Kui liikmesriigid annavad kaaliumtiotsüanaati sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajapikendus lõppema hiljemalt kaheksateist kuud pärast käesoleva määruse jõustumist.
(10)
Käesolev määrus ei piira õigust esitada kaaliumtiotsüanaadi kohta uut taotlust määruse (EÜ) nr 1107/2009 artikli 7 kohaselt.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Toimeaine heakskiitmata jätmine
Toimeainet kaaliumtiotsüanaati ei kiideta heaks.
Artikkel 2
Üleminekumeetmed
Liikmesriigid tühistavad toimeainena kaaliumtiotsüanaati sisaldavate taimekaitsevahendite kehtivad load hiljemalt 26. augustiks 2014.
Artikkel 3
Ajapikendus
Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 26. augustiks 2015.
Artikkel 4
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. veebruar 2014

Labels: 3
1
6